Selvom SAS tidligere har erkendt at skulle betale erstatning for forsinkede flyrejser, så er de nu kommet på andre tanker. Preben Bang Henriksen er forbløffet.

SAS nægter alligevel at udbetale 3.000 kroner i kompensation til advokat Preben Bang Henriksen fra Aalborg for en seks timers forsinkelse på en flytur fra Nice til Aalborg. De vil nu have den prøvet ved EF-domstolen igen. - SAS vil have nogle spørgsmål prøvet ved EF-domstolen og har bedt om udsættelse herhjemme. Dommerne har næppe ændret mening på et år, så det er lidt pjattet, siger Preben Bang Henriksen til TV2/NORD. SAS oplyste ellers for nylig, at selskabet var indstillet på at udbetale kompensation og dermed anerkende en EF-dom afsagt for et år siden. En dom, der klart og tydeligt giver passagerer et til kompensation ved mere end tre timers forsinkelse - afhængig af rejsens længde. Kovendingen fra SAS stopper dog ikke Preben Bang Henriksen. - Jeg har protesteret overfor Retten. Der er jo ingen grund til at få prøvet sagen igen, så kort tid efter at der er afsagt en dom på nøjagtig samme grundlag, siger Preben Bang Henriksen. Han har indtil videre fået mere end 40 henvendelser fra folk med samme problemstilling.